Oikeusministeriö

Viite	Lausuntopyyntönne OM0191:00/06/06/2000, 4.11.2011 

Lausunto luonnoksesta Valtioneuvoston asetukseksi vesitalousasioista

Suomen Vesiyhdistys ry kiittää, että sille on varattu tilaisuus lausua asetusluonnoksesta. Asetusluonnos sisältää varsin yksityiskohtaisen ohjeen vesilupahakemuksen sisällöstä. Suomen vesiyhdistys pitää asetusta tältä osin hyvänä ja riittävän kattavana. Yhdistys toivoo kuitenkin, että Internetiin, esimerkiksi ympäristö.fi sivuille, tulisi käytännönläheiset ohjeet lupahakemuksen sisällöstä. Ohjeissa voisi olla myös esimerkkejä millaisia piirustuksia tarvitaan. Esimerkit ovat tarpeen ensimmäistä kertaa lupahakemuksia laativille. Ohjeissa voisi olla myös linkkejä lainsäädäntöön ja muihin tarpeellisiin sivustoihin.
Vähäisiä vesitaloushankkeita koskevan ilmoituksen (29 §) osalta yhdistys ehdottaa että ilmoituksen sisältöä selkiytetään ja yksinkertaistetaan, koska ilmoituksen tekijät ovat useimmiten yksityishenkilöitä eivätkä omaa alan tietämystä tai kokemusta. Esimerkiksi ruoppausmassojen laatua voitaisiin avata mainitussa pykälässä (maalaji, mahdollinen pilaantuneisuus) sekä lisätä yksilöidyt tiedot vaadittavista piirustuksista (sijaintipiirros, piirustus päältä katsottuna, leikkauspiirustukset).
Ympäristönsuojelun tietojärjestelmän osalta yhdistys ehdottaa, että järjestelmää kehitetään siten että käyttäjät voivat karttapohjalta nähdä mitä päätöksiä jollakin alueella on ja linkitys niihin. Tietojärjestelmän tulisi olla avoin kaikille. 
Keskivirtaaman laskemisen 33 §.ssä yhdistys ehdottaa poistettavaksi tarpeettomana.

	Helsingissä 24.11.2011
Suomen Vesiyhdistys ry

Tapio Kovanen
Puheenjohtaja